لي زميل يقول إن من يتخلي عن الجنس والخمر في الدنيا لينالهم بالآخرة مشكلته التوقيت وليس الاخلاق فما الرد ؟
فعلًا؟ 1-لنفترض مثلًا إني شغال في مؤسسة ما ، وقبل معاد قبضي بـ23 ساعة ، قمت رايح فتحت الخزنة ، وقمت أخدت القبض بتاعي كاملًا ، وبلا أي زيادة ، وقمت ماشي ، ولما جه معاد القبض قمت قلت لهم : أنا خدته خلاص من الخزنة بنفسي ، فقالوا لي : إزاي تعمل كده؟ دي سرقة! ، قلت لهم : سوري ، دي مشكلة توقيت حضرتك!  طب ما أنا ممكن برضه أقتل واحد ، لأنه كده كده هنموت ، وأقول : دي مش جريمة يا أفندم ، هو كده كده كان هيموت ، مشكلة توقيت بس.  بلاش ، أقتل نفسي أنا شخصيًا ، مش هأذي حد ، وأهه دا جسمي وأنا كده كده ميّت برضه ، مشكلة توقيت؟  طب ما أسرق بنك ، ما هو الفلوس دي ، كده كده هتتصرف ، مسألة توقيت.  حجة واهية تعليق الاختيارات الأخلاقية على التوقيت ، في ذاتها أصلًا ما قائمة.  2-هو إيه الأخلاق أصلًا؟ ، ما هو لو ما تحملش جزاء ما في داخلها يخليني التزم ذاتيًا ، فهي مش أخلاق بالأساس!  3-الإسلام ملياااااااان أحكام "أخلاقية" غير ترك الخمر والنساء ، والكثير منها شاق إنسانيًا ونفسيًا ، وكذك مليء بالأحكام العملية ، صلاة كل يوم ، ولازم أبر والدي ، ولازم أخالق الناس بخلق حسن ، ولازم أغض بصري ، ولازم حاجات كتير ، فأنا ما سيبتش الخمر والجنس بس أصلًا عشان أرضى أن يكون جزائي مجرد خمر وجنس ، دا فضلًا إني مش بأتخلى عن الجنس أساسًا ، بأتجوز عادي ، بالعكس ، قد يحرم في كثير من الحالات تركه :)  4-نعيم الجنة مش زي ما زميلك متصور ، إحنا مش بنخش الجنة فقط عشان الجنس والخمر ، بالعكس ، أفضل نعيم أهل الجنة رؤية وجه رب العالمين سبحانه ، ومجالسة النبي وأصحابه ، وهي مش مرتبطة بلذات أو شهوات دنيوية حتى!  دا فضلًا أن في جانب تاني ، وهو النار ، إحنا مش بس بنتركهم عشان إحنا عندنا "مشكلة توقيت" ، بنتركهم عشان هما في الأساس "حرام" والحرام يقود للنار ويبعد عن الجنة!  5-أنا دلوقتي أعزب ، وماشربتش خمر في حياتي ، تفتكر إيه مبرر الصبر على لذة لم أجربها قط لحاجة أنا ما شفتهاش في حياتي؟ يعني أهه لذة الدنيا أنا شايفها قدامي ، وممكن أدوق وأجرب! ، مشكلة توقيت برضه؟  6-والله لو "مشكلة التوقيت" دي هتخلي كل الناس يدخلوا الجنة ، ويعيشوا في نعيم أبدي ، وفوق ذلك يعيشوا في دنيا يسود فيها حكم الله وتطبق فيها توجيهات نبيه ، فيا سلام يعني! ، خليها مشكلة ياعم ، وأنا مستعد أسمي دي أخلاق في الآخر - تنزلًا في الجدل يعني-  7-خد بقى حتة مراوغة لأن السؤال بطبيعته مراوغ :D  دلوقتي أنت كواحد ما عندكش مشكلة التوقيت دي ، بتزعم أنها عندي ، وإني مأجلها ، وهنا أنا بأقولك بالعقل كده ، دلوقتي أنا بأعتقد أن الجنة دي فيها مالا عين رأت ولا أذن سمعت ولا خطر على قلب بشر ، وأن جمال الجنس بتاع الجنة دا ، أنه مع نساء ، لو الواحدة منهم حطت إيديها في السماء تضيء ما بين السماء والأرض من جمال يدها وجمال حليها ، الجميلات الرائعات دول ، تمن أنك تكون معاهم "للأبد" أنك تصبر خمسين ستين سنة عقبال ما تموت من غير جنس محرم ولا خمر محرمة ، وهتطلع فوق إن شاء الله تشهيص نفسك.  السؤال : مش يبقى دي حركة في منتهى الذكاء مني إني أأجل التوقيت؟ ، بعيدًا بقى عن أخلاق ودين وبتاع ، الفكرة نفسها في منتهى الذكاء والمنفعة المطلقة صح؟  طب ما ايه؟  مش ناوي؟ :D  "أسلم تسلم ، يؤتك الله أجرك مرتين" :D :D سلامي لزميلك :)